Politiet har åbnet ild mod en bevæbnet mand i Aarhusforstaden Brabrand i eftermiddags.

Mens Jimmy Skov passer sit arbejde på en byggeplads 20-30 meter derfra, angriber en ’meget aggressiv' mand to betjente efter et besøg i Grimhøjmoskéen.

- Han råbte et eller andet udenlandsk på et sprog, som jeg ikke forstod. Politiet hiver deres pistoler frem og råber, at han skal smide kniven. Men han reagerer ikke, fortæller Jimmy Skov, der var lidt chokeret over mandens reaktion:

- Han løber så hen mod den ene betjent og snitter ud efter ham.

Læs også : Politiet er ekstra på vagt i Aarhus efter skudepisode

Betjente venter med at skyde

Den nærmeste betjent undviger udfaldet fra knivmanden, der igen bliver beordret til at lægge kniven fra sig.

- Så stormer han frem mod den samme betjent igen og stikker ud efter ham. Han undviger igen og affyrer skud mod den unge mand, fortæller Jimmy Skov.

- Men det stopper ham ikke i at stikke ud efter politiet, det gør han 1-2 gange mere, hvor de fortsætter med at affyre skud på ham.

Læs også : Grimhøjmoskéen advarede politiet mod knivbevæbnet mand

Tror at gerningsmanden er død

Manden virker overrasket over at være blevet skudt og går i knæ, men rejser sig op igen, går hen til en vold og falder om, forklarer Jimmy Skov.

- Der siger jeg til min kollega ’nu er han sgu nok kradset af ham der’, men så rejser han sig op igen og går hen mod politiet igen.

Læs også : Mand skudt af politi efter knivangreb

Han bliver til syvende og sidst kørt væk i en ambulance, og politiets indsats er lige efter bogen, ifølge Jimmy Skov.

- Jeg har aldrig set en mand blive skudt før. Jeg er rystet på vegne af de betjente, som udfører deres arbejde og bliver udsat for sådan noget.